
SEA NOKGIPANI KATTA 

Dombe Rani-ni bidingo A-chikrangni aganritingbaania 
ritcha bilsirang ong angpilaha. Da-alona kingkingba 
Dombe Rani-ni bidingo agane roaniko knana man'eng- 
pitti. Dombe Rani-ni bidingo angni kn^iminrangoniko, 
aro mongsongbate angni boningtang Joren Ch. Marakni 
agananio pangchake anga ia ki-tapko seaha. Dombe 
Rani-ni bidingo dingtang dingtang agananirang gnang, indiba kattani 
ma bi-dingde apsan apsan ong tokaia. A chik Katta agananio, Dombe 
Rani-ni maa paa banoni re-baaha aro bano songdong a-chabaachim, uni 
am bi atchurang sawarang manchachim uarangko name aro rongtale 
aganna man-gipa darangba dongjajok. Ma-ambi ma-bidingko aganritinge 
on-anirango pangchakesa anga iano Dombe Rani-ni gimin seaha. 

Anga ru-utbea bilsirangonin Dombe Rani-ni bidingo sandibaaha. 
Indake angni boningtang Joren Ch. Marak an-tangni mamatang atchutang- 
rangni agananiko knatime man-rikgiminoniko angna aganskae on-aha. 
Joren Ch. Marakni aganani gitade, Damal Nokat songni mande gitcham 
Dobu Mankin Sangma aro Dagal-Gopgre songni Sangga Ekupa-mangsa 
Dombe Rani-ni bidingo an tangtangni jonga-gri, dido dalingrangna agane 
donangaha ine agana. 

Chengonin A chik A-songo mingsing minggamgipa pagitcham 
ma-gitchamrang dongachim. Indiba uamangni bidingo singsandianirang 
aro serikanirang dongjaenga ine nikna man-a. Uandakgipa ma-gitcham 
pagitchamrangni bidingo an-ching agane golpoesan dongkuenga. Indiba 
bilsi 20 ba 30ni ja-manon agane ongiparangba dongawaha. Uni giminsa 
anga Dombe Rani-ni bidingo serike donna nangnikaha. 

lako see rakkianichi chasong gital dido dalingrangba, chengo ambi 
atchuni chasongode Dombe Rani ingipako chini bugarik pante sekange 
kima dongana ine knaan baksa, ia segimin ki-tapko poraie u-ie dongpana 
man-gen ingipa miksonganio anga seaha. Dombe Rani-ni bidingo seaniko 
saoba mikkangchi namdapatna angko dakchakpaode ua mandeko anga 
mittelbegen. 

A-chik ma-gitcham pagitchamrangni Katta an-ching sakantio 
tangkamchina. 



January 20, 2007 


AwensingS. Rongmuthu 
Chokpot 



AGANDAPANI 


Skang chasongoni aganritingbaenggipa dingtang dingtang golpo aro 
katta minga agananirang A chikrango bang en donga. Uarangko lekka 
kitaprango see rakkijaoba chasongni chasongna ku-sikchi aganritingbae 
ia chasongona kingking ripingbaenga. Ku-rangchi indake agane riping- 
baenggipa golporanga knae rona suk onggipa aro su-ugipa kattarang 
ong-a. Indiba ia chasongo uarang gimaroroangengaha. Uarangko 
aganna man gipa aro changgipa manderangba da o dongangtok- 
jaengjok. Indakgipa kattarangko see ripinge donna gisik nanggipa 
manderang bang-gijasan ongkatenga. la ripingbaenggipa namgipa skie 
ra ani, changa sapani kam aro kattarangko an ching gimaatgija ripinge 
donna man-ode uan A-chik jatna gamchatgipa gam ong-a. 

Pa Awensing S. Rongmuthu A-chik a-songni salgipeng jolo 
aganritingbagipa mingsinggipa golpo, Dombe Ranini bidingo adita 
bilsirangna sandie ia ki-tapo nambee seaha. Uni indake gisik nangbee 
aro neng-bee kam ka-e ia ki-tapko ong-atna man-ania uni mingsa 
gamchatbegipa aro namgipa kam ong-chongmota. A-chik ku-sikchi 
sea-jotanio nambatroroani bidingoba ia ki-tap seani mingsa nambegipa 
kam ong-a. 

Dated Tura, the January 18, 2007 Llewellyn. R. Marak 

Tura 

DOMBE RANI 

A'chikrangni songdongchenggipa songrang 

Achikrang chengode Tibet asongosa songdong a-chaachim ine agana. 
Achikrang badiaba chasongo Tibet a-songoni re-ongkatbae Assam-ni 
a kaweona sokbaaha ina. Uamang a ni brigija, chini ronggakgija, 
gongma dii-dilma, re-ruma j il-jilma dakako nikbachenggipa Noro Mande 
Dima Resi ine an-tangtangko u-ijachim ina. Unomiting Assam-ko 
rajachi sason ka-engachim. Assam-ona sokbaani somoio Dorokma 
Masema-o demechik sakgittam dongachim. Uamangara Tere, Mere, 
aro Dimre ong achim. Uamang Assam rajani sason ka-aniko chakna 
dongna man-jae, terik mringsniko chap kae Songdu chibimako ga-bat 
chobatbajokna. Unon Dimre aro Token jiksesa Balsri Sanka biapo 
songdong a-chaachim ine agana. Uamango Tekme aro Mali minggipa 
demechik sakgni dongachim. Uamangna chawari sing e sane on-jok; 
Tekme-na Muni Do-kapa ba Do sing Pante aro Mali-na Aning Sanepa 
ba Toba Pante. Uamang sadusasa Balsri Sanka songo dongmitingo, 
a-dok chigaan namja, sigrim bon-grimaia ine salaram mikgitchakchipak 
re-mikkangbae matchadu-matchabetni songdongramo songdong 
a-chabajok ina. Indake uamang re-roro katrorobae Samen Sampattal 
minggipa biapo songdong a-chae jelbra jelsubaaha. Da-o uamangni 
de-su-drangsa Garo Hills-ni pilak biaprangona piprae songdong 
a-chatokenga ine pagitchamrang agana. A-chik A-songo songdong- 
a-chana gado-gakatchenggipa ma-gitcham pagitchamrang chengonin 
biap damsano songdong a-chabagiparang ong-ja ine chatchi mahari 
dolantini itihasrango nikna man-a. Uandake chengo gado- 
gakatchengbaonin biap damsaoni damgipinona jitroroesa songdong 
a-chabaachim ine agana. 

Dombe Rani-ni ma’jating ma-ambi 

Dombe Rani-ni ma-ambi ma-atchurangba Saljagring Rongdigalgalchok 
songosa songdong a'chabachengaha ine agana. Unonisa katrorobae 
Warima Cha-samkol songjoini biapdamsao, Chibrasni Wa-gechongsni 
a-dok chiringrangni jatchio, Manda chibimani braram a-kutchoto adita 
bilsirangna songdong a-chabae, uanoni salaram mikgitchakchina katbae, 
Bansamni Kodini, Romba Jelwa-o ru-utbea bilsirangna songdong 
a-chatokaha. la songrang ba biaprango rodil cha-dilbagiparangan 
Dombe Rani-ni ambi atchurang ong-achim ine agana. 

Unonisa A-chik asongni salgro, salgipeng, salaram, salirampilak 
biaprangclii songdong a chatokangjok ina. Indake Dombe Rani-ni 
ma-gipa pagipaba Bangladesh simachipak mikkange rcTorobae, 
Gasuapara song jolni kosakchi donggipa Damal Nokatgre minggipa 
chonbegipa songo dikdiksa roba-cha-bajok ine agana. 

Dombe Rani-ni atchutangko Bangsan Chengdopa, ambitangko 
Romi Me chik; Dombe Rani-ni pagipako Kambanda aro ma-gipako 
Silginchi mingachim. Silginchi-o ba rimarang sak 5 dongachim; 
uamanga Norik, Notik, Tikme, Jangme, Mongre. Dombe Rani-ni segipa 
Joreng-ni pagipako Sangreng Mitde Mande aro ma-gipako Nongin 
Mitde Mande mingachim. Joreng-ni gritangko Mireng aro Dombe 
Rani-ni demechik dejakrako Dimo Rani mingachim. 

Sembu Nokatgre 

Damal Nokatgre songoni katbae, Gungre Rongronggre song gita 
abriko batsotbae, Rompa chibimako ongonbae, Damet chini sambao 
donggipa Sembu Nokatgre songo songdongjok a-chajok ine agana. 
Sembu Nokatgre chonbegipa indiba gitchambegipa song damsa 
ong achim. Uan Rema maharini a kingo ong-achim. Uanon Dombe 
Rani-ni ma-gipa Silginchi, ua songo dongsogipa manderangko ano-abi 
chanc minge ropaeming, an-tangni chatchi mahari Chambugong 
Wa ge-ko gale, Rema mahario chape pil e, Silginchi Rema Marak 
ine chatchi de bajok biming mingbajok. 

Sembu Nokatgre songo songdong a-chamitingode Dombe Rani- 
ko oko kekuja an-o changkujachim, indiba unomitingon Dombe-ni 
atchigniko jajumarigchi agansojok, jadorengchi jadinbajok ina. 

Dombe Rani-ni nitogniko ma*gipana jumangchi agansoa 

Dombe Rani-ni ma-gipa Silginchi-na demikkang nikgniko jumango 
agansoa dongachim. “Bangginengrara gildarerara chodobaengjok; 
an-cheng biginchirara pura ronggindekosa dinengjok; do-ka mirong 
tapojang dimelgen, a-ni srempu ronggitchak sandigen. Uni gimin, sona 
rongsa gita kebitbo, so-re kapsa gita jakkepbo” ine Silginchi-na 
jajumangchi aganjok, jadorengchi jadinjok ina. “Uni gimin, tangbae 
bilsi soke, bri-rongsike patti-ra-ronpaode, soka mikgitok dongnap 
atchipaode ia bi-sani bimingko ‘DOMBE RANI’ ine bimingmingbo, 

ma chong de bo” ineba ma gipa Silginchi-na mikjumango aganjok, 
jajufnangch i jadinjok. 

Sembu Nokatgre songo dongani obostarang 

Sembu Nokatgre songo kusi ong-e songdong a-chae, jikma jikse 
ku-mong nangrime dongengon, raomako de-ana okatchalko pawangko 
olana. Uano nokrik-nokdake, krong bilpak pil-e, bilbang mande dake, 
Dura-chipak sone done, Songdu-chipak nokgil on e, matchu agrang 
gate, rang jengkok songe dongara cha-che a-bo kana, am-bol ja-bak 
Ghana am-pilengjokchim. Indiba uano chengcheng ja-korako, te-brong 
manopako ge-e bote donga dimrimbaengon salaram mikgitchakchipakni 
balmindria gita, wa-japong spoa gita il-ilbajok, kimkimbajok ina. Uko 
knasoe Kambanda aro Silginchi jiksesaan tuo tunapja, cha-o cha-napja 
dakpile dongengachim. Indake ong-engani gimin, mai mancha 
gam-enga moenga salaram mikgitchakchide ine, “Ra, na-a re-ange 
niesrangboda” ine Silginchi segipana aganaha. Kambanda uni ki-me 
tu-gipa, kamalsni dokgipa, anggalsni mom-gipa mil-amko ra-e re-ange 
nion nikebebejok: salaramchi gongsni saliramchi peksni dake chiringo 
chagipa prapma sanimao ja-sku weng-san dongaigipa ajaju ba 
matdengdengsa gokgok dandane tusisoengachim. Durama Imbama- 
chi huro mikking gipok, makkre ki-me changtok bang-ako nike, uarangko 
chike cha-na gita ua ajajuara Miminram Jasatram a-brichini re-baachim. 
Cha-e re-angpilrongon ua Miminram Jasatram a-brionade sokanggija 
ua prapma sanimaosa ma-chakengachim. Uni tusimitingo enggok ra-a 
aro ku-biba watani balwanan sambao donggipa sam-bolrang mringmring 
dakpilengachim aro a-dilma mopilengachim. Uko nikeon Kambanda 
kenjagoke, “Aiao! iara maidakgipa majadakgipa” ine jagok jabrange 
noktangona katbapilaha. Ajajuni dal-ara nio nidomanpila ina. Ajaju ja-sku 
weng-sasan ong-ani gimin gipin matburingrang gita ja-arangko dem-e 
tusina man-pajachim. Indaken ajaju prapma sanimao gokgoke dandane, 
an-tangkochan-chokesatusiengachim ina. Ajajuni bimangaraja-kimilan 
brapong, matchok su-o bu-susu; ku-simangan araru. dm kao raksusu; 
ja-gitteng sua giteng, ja-rareng manggolsil, jakgitok sisasil daka ina. 
Kilroro mande dimaresikode an-chi gitting ringgenkon, chikimilding 
cha-genkon ine Kambanda gisiktangochanchiaha. Uni gimin, “An ching 
una chake donge on-ode, ja-manja-wilode haida ma-kimae chongtasie 

galnaba donga. Unode bimik ja'siba najawa, bi’sa desaba dongjawa, 
bondikaignok jachotaignok. An-chingde a-dok namana, chiga silana, 
nokap ki gongna, cha ana man-ana ka-pake ka-oksie roaiode nam- 
chongmotjawa” ine Kambanda jikgipa Silginchi-na aganaha. “Na-ara 
maiko chanchia buchuma? Angni chanchia gitade, samsam-bambamon 
ong ani gimin wala sala re-bae tua simao, roa andilo an-chingkode 
cha-naba donga” ua agane sing-dapaha. Unon Silginchi segipana indake 
aganchakaha, “Nang-ni jikgipa ine chano mingode na-a angko jechi 
jachiba katdile rodile dongdilbojok.” 

Unon mai cholchi ua ajajuko ma-kimana chong-tasiatna man-gen 
Kambanda gisiktango chanchie niaha. Indake ua kamalsni dokgipa, 
turisni mom-gipa atte nokma mongrengko ra bachina gita Me-gam 
Dokapa Dikii me-apako aganataha. Adita salrangni jamano, Me-gam 
Dokapa Dikii me-apa atte nokma mongrengko Kambanda-na ra-bae 
on-aha. Indake Durama Imbama-chi ajajuni reange dearok tangmisilko 
cha-e ringe romiting chachaosa Kambanda atte nokma mongrengko 
ra-e ajajuni turonggipa biapona re-angaha. Kambanda prapma sanima- 
ko paksamsa den-e wang-e don-bajok, jedakode ajajuni gokgok 
dandane tusimitingo ua be-gropdilgen aro unode ajaju jagok jabrange 
gipin a-dokchi katanggen. 

Jensalo sal napangaha unon ajaju Durama Imbama-chi re-ange 
huro mikking gipok, makkre kime changtokko cha-aoni re-bapile apsan 
prapma sanimaon gokgoke dandane dongengachim. Unon uni 
dandanchakgipa prapma sanima rang-san be-gropdilaha. Ajajuni jak 
samsako prap cheksisa sinjetdape be-dapaha. Indakesa ua chakatpilna 
man-jae siaijok aro prapma sanima bol baksan sogrim bon-grimaijokna 
ina. Ua biapkon da-alonaba Ajaju Chiring ine mingenga. la Ajaju 
Chiringon banoba banobade ajajuni grengrangko da-onan nikkuenga 
ine agana, indiba uni bang-bata biaprangkon a-a rudapaha. 

Jensalo ajaju sijok bon-jok unon, “A-dok chiring marang starang 
nangjok, a-dok chiga namjajok. lano dongkuode rokuode mangra mangri 
a-brichi dogen, mima kera olramchi, matchu boldak karamchi re-gen. 
Unode chiamako ringgnok, chidimakko cha-gnok. Uni gimin an-ching 
tangbae bilsi soknade gipin a-dok chiringchi kate jite dongna nanggnok” 
ine uamang jikma jiksean salaram mikgitchakchipak re-e nina 
ku-mongaha ina. 

Aruak Pattal Na*gilnia Jenggal-ona katbaa 

Indake uamang salaram mikgitchakchi mikkange re angroroe nion 
pattalarigipa, rongbrakraragipa biapona sokeaha. Uano chiga chiring 
nama, kasi mikgil te-tiba chaa, rongma chisam sambikba dika, na-bat 
batrorimaba jela, en tik kolorimaba bang-a ine nikeming, Bibragre 
songni salgipengchipak, Gamegajing okgripo, Aruak Pattal Na gilma 
Jenggal-o songdongtainaa-chataina namnikjok ina. 

‘Aiao! chel-achiba re jajok jitjajok; a song chuarakoba, a king 
gildarongoba, gongma reruma dikoba, darang asong chigako nikgam 
nigamjaoba, jongska adatang noska abitang dongjaoba ianon dongai- 
gnok. Matcha elbikbikoba rike galbo, balwa balbimaoba nape chakbo’ 
ine songdong a-chana kusi ong-e Aruak Pattal Na gilma Jenggal-on 
songdong a chaeaha ine agana. 

Dao uamang jikmajikse kumonge, darangba ua biapko samsep 
bolsepadongja ine nike, raiot-jangkeo, nokma sanio singgija amgijan, 
darangba rikgaljawa sanaljawa ine chanchie dongaijok roaijok ina; 
maina skangni manderangde nokapna ki gongna a kangode samsepe 
bolsepe donrongachim. Ua biapara Bibragre, Renegre, Rampagre aro 
Kingkanggre songbrinisima arigriko onga. 

Aruak Pattal Na’gilma Jenggal-o ma-chakna nok rika 

Kambanda ma-chakna ine nok rikon, salaramchi nokmikkang, 
saliramchi nokkisang, salgipengchi kompa dun ragipa, aro salgrochipak 
‘nokmea’ donaha. Nokmeara sa-ra rogipa kilboragipa soko nao, 
wakrampak dorampakna re o, tangka paisako srona re o, a-jak duna 
re-o asongchakram biap. Uanon am pok ja groko donronga. Ukon 
‘Nokmea’ ba ‘Nokrama’ ine agana. Nokmeasan ong-aija, nokni bako 
‘nokmechik’ ingipa biapba donga. Nokmechiko nokni ma gipa aro 
demechikrangna agre, wano ringo aro krit-amuoba me asarang 
asongna ropana niam dongja; maina ua biapara mi bijak song chak- 
ramsa ong a. Uano chachawari dinok pantede asongna kraja nitoja - 
doka mandal ringa gita, matchu noko gaa gita nikaia ina. 

Indake Kambanda Dareng chibimani rikamo, Aruak Pattal 
Na gilma Jenggal-o nokrik nokdake rojok dongjok ine agana. 

Soka mikgitok soka 

Sembu Nokatgre songo dongmitingonin jajumang sienggipa, jadorengchi 
jadinenggipa da onaba apsan daken ong kuaengachim. Indakgipa 
jumangrangko nike, Silginchi gisiktango jajrengbee, maiko indake 
jumang siengjok jaring japakengjok ine aiao inmanengachim; maina 
uamang j ikmaj ikseni jumang nikara salsa ongja saigni ong-ja, walsa 
ongja walgni ongja; uamang Dombe Rani-ko jako mankujana kingking 
indake jumang niksimsimaiachim ina. Indibaadita sal jarangna Aruak 
Pattal Na-gilma Jenggal-o dongangkuon indita bilsirangna skangonin 
indake jajumang sicnggipajadorengchi jadinenggipa been pilnagita 
da o sal ong bebeengjok ine Silginchi u ibaaha. Indake uamangjiksesa 
kusi onge turam tue dongeng-chaengmitingon Silginchi jaojribajok, 
oko chidongbajok. Deawa depakmana salde jade sokengjok ine Silginchi 
an tangan u ibaaha. Indaken ua ka asuangka suang, ka asirok ka sirok, 
basakobade mikchiritak teritak dake chanchibee dongengon, jedakeba 
uni olbit-kebitenggipade me chik ong chongmotgen ine an tangan 
u isoaha ina. Je a sel ong oba segipa Kambanda uko jakgualjachim. 
Silginchi-ni dingtangengako nike segipa sing aha, ‘'Maia ong-enga 
na ara; an tangan saengama?’' "‘Oe, angni saade dingtangjok, soka 
mikgitokan dendenaengjok naa!” Silginchi aganchakjok. 

Jajumango jadinbajok, 

Bangginengrara gildarerara, 

Jadorengchi re ■ batokjok, 

Srempu ronggitchakrara, 

O A chik Rani 

Mikjumango aganakon Ba on nang ko dokchape gunko, 

Nang ma Silginchide, On a mukut rasongko; 

Ka sariri ku o pil e, De singpana nang ' bimingko, 

Oko chango kee A-chik a song gimiko, 

O A - chik Rani O A ' chik Rani 

Dombe Rani nomil roa 

Jensalo Dombe Rani-ko jako manaha, jatni dakbewal gita gandil kae, 
ratbewalo rate, awa bisring gale, turamo tuate nioa aiao inmane wakwa- 
doe, chana ringna gualpile, uni bimang daknangako, mikkang nitoako 


Basakonin sikenggenchim 
Ba na china nang ko, 
Dongnapgipa ma ambi, 
Silginchini oko 
O A chik Rani. 

I nie dongtokaijok ina. Dombe Rani awadek ong engon bolchu bibal 
balgala gita, mandal bibal chong gala gita dakaiachim ina. Unaanba, 
“Nang ni oko kegipa an o changgipakode Dakgipaan Rugipaan 
dingtangmancha ba nangatjok chinangatjok. Uni gimin, jako ra e chelo 
kae miktuatgija taptugija name mittangbo aldubojok” ine kamalba 
kuraronjok ina. 

Dombe Rani salsarikrik batrikrik, walsarikrik dal rikrik 
dakbaenba ja del bilsokna a bachengbaon chae ku dimna gitik, rim e 
chikbakna gitik dake kadangpila ina. Kni rikge rikgeo sona bibal balana, 
jaksi ku'terikingo tangkamiksil su ana; be en chongra kimjimjim. 
rasin jaksila, kuchil mandal bibalan bibal, wagam kitma bitchilan biu 
Toa nongna nanggijan kni chijimaiana, gue cha na nanggijan ku cliil 
gitchakaiana; mikkang gangma naako nioba nikjana, been anripuako 
am oba man jana. Chisam kapo polia salna rongdimelpitti, a ningoni 
rongsare aandimu nangpitti, narang mina tapojang ontisade dimela, 
aski tanorikoba aram mittin simdapa; indiba Dombe-ni bimang angilde 
mamingdimelanian dongjachim. Be en chongra kimjimjim, chelabaku 
tim-motmot, ja ping me a ogala gita, sokme mona rachi gita dake nomil 
bilsokbajok, pante bisring kabajok. Dombe Rani-ara indakpile nitoana 
daknangana da nang. 

Dombe Rani an tangni ma a paa, chame apa aro pilak ripcng- 
skarang baksa ku rang salo knatoe, katta wato rinoke, gisik bewal 
dimbrengejakkipmeranggnange rorongachim kal rongachim ina. Uko 
nike dido dalingranga rama ja kol tangpile, kni wenkokseppile, cha na 
ringnagualpile re e niana, wene roanada nang. Indiba, “Nang ni ku pak 
ku ringa donggijade, nang ni mikcha-namnika ong jaode, pante 
nitoanaba, bimang daknanganaba anga rajawa uko kimjawa” ine 
pagipana agane, wala simsimaonin do ga trek wa kokko salchange, 
kompa dunchi nape, an tang turam biapo turongana Dombe-de, 
ongkatjana Rani-de danang. 

Pagipa Dombe Rani-na agana 

Pringsao Kambanda senggnang chakate, demechikko okame aganaha, 
“Nono, angade nang ma baksa meja minionin ku monge, jakmana 
ba kuna, nokkrom biampokna, angni jonga-gri balmesokchikonang na 
rime nina sale sing na chanchiengjok. Na ara mami pani kattako ra e 

namnikpagenma nono? Pante silana, ajong namana, gipin mahari gipin 
chatchiko seke bile kimode ra*ode angko mande ra-jawa eri sotjawa, 
aldupajawa mittangpajawa. Unode nang’ amade apade brangaignok 
gitchoaignok. Angni gite-ja sin, jonga-gri balmesokchi ong ode angko 
nirok sandigen, aldu-mittanggen; angni ong si seldelakode nie 
dongjawa.” Unon Dombe Rani pagipana aganchakaha, “Baba nang-ni 
kupak-kuringa gride anga darang pantekoba rajawa kimjawa. Nangni 
namnika gita dakbo baba.” Mikchiritak teritak, kachichimit kachimit 
Dombe aganchakaha ina. Unon pagipa an tangni gri sokchi chong-- 
motko singe channa rime nina kusi onge gisiktango chanchie dongaha. 

Sangreng mitde mande songrebaa 

Sangreng mitde mandeni songre-songgabatbae Aruak Pattal Na gilma 
Jenggal-ona sokbaon Dombe Rani jal eng rikjario, srek bando gatao 
gue sri ra bite, pan-cheri jakkepe, nokjalengo nigame dongengachim 
ina. Unon Sangreng mitde mande Dombe Rani-ko nikate uko grongna 
re angaha. Sangreng mitde mandeko niksoarin Dombe Rani sing soaha, 
''Naara nikgijako nikna sokgijachi sokna ine maiba kam a-sel nangana 
re baachim sokbaachimma; bani gittimoni bani chigaoni.’' 

Unon Sangreng mitde mande ka dingsmitsmit mikron niketchie 
aganchakjok, “Angade salaram mikgitchakoni, asong timborioni, chiring 
chiga ringgipa, ako game chagipa. Angade okgilo chitinggipa, akeo 
golmotgipa, grong wadare kime saore bigilko matgil tingna, grongko 
a dil dakna inesa sanoba jila kaa dongama ukosa sandirorobaeng- 
achim.” 

“A tot am e jila donga dongade, na a ra angna salangna nangode 
babasong amasong sokbajoko dam dake nibo” Dombe Rani aganchak- 
aha. Baditana palgenchim botgenchim ine sing pilon hajalbonga 
sotbonga ritchabonga dambonga inani gimin “De ongaigen, okamate 
nibo” ine Sangreng mitde mandeba injokna. Unon Dombe-ni ku sa 
okamsrapgijan dun ringpakbajokna, kimde ronggakbajokna. Uko nike, 
ramram ong-jajok da nang ine namnikjok ka*dangjok. “Anga da-ode 
rim na kana man-Jawa, mona salna amjawa. Uni gimin, rim-e kae 
ra-echina anga angni depante Joreng-ko watatgen” ine agane Sangreng 
mitde mande re angpilaha. 

Joreng aro Dombe gronggrika 
Nokona sokangpilon Sangreng mitde depante Joreng-na aganeaha, 
“Anga den choke donbajok, damba dakbajok. Na a tangka ra e 
re-angbojok.” Indine agane ua tangkako tiktak onataha. Joreng panteba 
pringo do o gisikaonin chakate, Aruak Pattal Na gilma Jenggal-ona 
re bae, salpaksaon sokeaha ina. Unochacha Dombe Rani nomilba 
jaleng rikjario, srek bando gatao knitangna tomitchi nonge salbarame, 
asong nigame roengachim. Joreng pantede Dombe Rani-ko nikcheng- 
arion sona rongsagita, sore kapsa gita daknike, katong muuni nangjole, 
“Aiao! a ni a-gilsako, chini chigilbooba indake daknangako nitoakode 
nikkuja” ine aiao inmanjok, gisiktango chanchijok ina. Achikni baaba 
nang-kode banang chinangjok; mikcharokrok terokrok, mikkangdore 
chijimjim ine an-tangna agane, sale gipakna gitik, chae ku dimna gitik 
dake dongaijokna Joreng-de. 

Joreng panteko niksoarin uchi Dombe Rani-ba mikjumango 
gitasa, saini nabaa gitasa niksoe, gisiktango ka-tong ka-chi cha-mit- 
tapjokna. “Nangko pante an-gilwitoa, pante bisring kaoa kawatangna 
ingenma, dongatangna dakgenma?” ine Dombe-ba gisiktango chanchie 
niengachim ina. Joreng-ko nion badingo chinangsusu, re ramo 
Jang-nangsusu, kawatangna ka-sasusu, dongatangko aldususu dake 
nikjokna. Jagiteng sisasil, jarareng manggolsil dake bilak wasanasusu 
nikaiana danang. “Ian angni kawade, ian angni dongade ong gnok!” 
ine Dombe-ni gisiktango chanchie, ka-man ka doke dongengon Joreng 
pante aganjok, “Chame, anga tangka pakgnok, ia tangka ra bojok. 
Baosa nang-ni jilgipa kagipara?” Unon Dombe-ba rim ena kaena ine 
aganeming re angjok. Indiba ua Joreng panteko watatna sikjae, ka tong 
kasanape, walsa waitu saldongatna sike, an-tangni a-tot jilgipako kae 
rim-e on-atani pal batesa rikroroe watatjok ina. Unon sala salniangengjok, 
do-ga grip chipengjokchim. Dombe Rani-ni ma-gipa pa-gipaba a-bachini 
re-baengjok, nokko nigambaengjokchim. 

Joreng-ko Dombe-na sing-e on-a 

Kambanda aro Silginchi a-bachini re-bae nokona sokeon Joreng 
panteko nike, maina re-baa, maina nabaachim, bani songoni, mai chatchi 
de-achim, mai mahari chanachim ine sing-aha. Chatchiara Chisim, 
maharia Do-kime inon, “Aia da-nang! angni maharitangan, angni 

jonga-gri balmesokchian” ine Kambanda uina man-aha. Unon Dombe 
Rani pagipana aganaha, “larasalaram mikgitchak, Damikchijok-oni; 
meja grong wa dare ki me saoreko kanganggipani depante. Da o uko 
mona salna inesa re baana.” 

“Aia! da ode walaignok. Re angoba ga-am ga-chip dakaignok, 
watatnabejok; saldong waltuangchina aganbo” ine Dombe-na pagipa 
aganjok. Unomiting Dombe Rani-de sokme angilwitkuja, gana ransisi- 
kujaja-pingteppol nangkuja ina. 

‘Ian angni jonga-gri balmesokchi, gipin jawa ongja’ ine pagipaan 
inani gimin, “Baba, angade ia pantena mikron miknapengachim, ka-tong 
cha-suengachim. Naara maiko agangen?” ine Dombe-ba paraksrang- 
Jok ina. Dakgipa Rugipa Pattigipa Ra rongipaan rimbae salbae on-ba- 
pajok da-nang ine Kambanda gisiktango kusi ong-aha. 

Indake Joreng panteko sing e sane, do si do doke on srangna 
ine Dombe Rani-ni ma matang salgra Dichang Bodorka-ko okamataha 
ina. Dichang Bodorka re bae. mai kam a-selna aganatachim sing-eon, 
jonga-gri balmesokchi Joreng-ko Dombe Rani-na sing e sane do si 
dodokna inesa aganata ine Kambanda aganjok. 

“Indakode nambejok. Da o jong Joreng-ara re-baboda ianona. 
Nang’ mama nang-kode jakma ba-kiina, nokkrom biampokna, jakgitok 
sikna, tikni rim na salna am enga. Na ara a na gita mina gita sinpagen- 
ma?” Joreng panteko Dichang Bodorka sing-aha. 

“Bcbcgita ang’ mama namnikode, aro angchameba namnik- 
paode, angade chame Dombe Rani-ko nikarin ka-sabee dongenga.” 
Joreng-ba inchakjok. 

‘'Oc mama, chingade watna galna inede dakjajok, ama apaba 
ka-man ka dokengjok” Dombe Rani mamatangna aganpajok. 

“Indakode chu-ongjok, kattade maciiikjok; grujajoka, taptuja- 
joka. Uni gimin, songni nokni manderangko dongpachina ropachina, 
pakmasamo sitegipa dama ma-ambiko (nagra) dokatbo mom-atbojok” 
aganchakanirangko chu-ongnike mamatang aganaha. Unon adilmako 
sikatjok, kram achok rengrengjok ina. 

Dichang Bodorka rim e do-bik nijokna, songni miko du-jokna. 
Uni ja-mano songgimik kusi onge katchae, ringe chae wala walgimik 
sala salgimik ro tolcjok ina. Indake Joreng pante aro Dombe Rani 

mikkanggachi napjok, gachi bisring kajok. Uamangjikmajikse onge, 
turam tue, dipa doke nioa Joreng pantede cha o mepal bon jana, tuo 
mikgil sikjana. Walgimikan siksik saksak, dobima bitchi china siksaka 
gita, mikcharokrok te rokrok, mikkang chijim, chongra kim jim dake 
jikgipa Dombe Rani-ni sila namako nitingtingen Joreng-de tiisinan 
gualpile walkon sengataia ina. 

Dombe Rani-ko rime Joreng ma*ani songchi re*anga 

Joreng jararujagitalko, ki me saore grong wa dareko ma ni songchi 
mona salna ine pringni chakaton, ramramde manjawa, anga motimgen 
anga doktimgen ine Dombe Rani-ba segipa Joreng baksa moangjokna, 
salangjokna. Songona sokeon Joreng-ni pagipa Sangreng mitdeba 
niksoarin ‘Aia! sekbasrangjok, kimbasrangjok' insoengagitanokmik- 
kango asonge kubososo dongaijok ina. 

“Nang ni kangbagipako, nang ni den chokbagipako mobajok 
salbajok. Angni kasagipako, angni kawatangkode mai dakgen nasong- 
sajok” Joreng sokange aganeaha. Sangreng mitdeba namchiklangko 
name sing e nina dakon bimang daknanga nitoako nike, nangako sing on 
ku’sik totaa gita, gisik jadipa gita dakpilana. Jamano name singsandie 
nioa uaba gipin jawade ong ja, namchiktang jakgitok chong motan 
ga akana da nang. 

“Ha, da oa maiko dakkugen, ramadilo dokkubako grongbajok 
namsangbajok. Bebe gitaba da o salsekna dokchranaba namjajok, 
kimmanjok dongmanjok. Uni gimin, tangbae bilsi soke dakoba tomtom 
kimtok dongtokbo” ine rang spite Sangreng mitde bilko on srangjok 
ina. Indake uamangjikmajikse songtang Aruak Pattal Na gilma Jenggal 
songona rebapilaha. 

Joreng aro Mireng Dareng antichi re-anga 

Aruak Pattal Na gilma Jenggal-o kusi ong e, nokrik nokdake dongengon 
Dombe demechik sakgniko jako manaha. Uamangjikma jikseni gisepo 
namen kasagrikani gimin nokdang ansengbeachim. 

Changsao Joreng aro Mireng mamasa Dareng antichi re na 
ine bolnokma bolko ringgamba den e sol aha. Dareng chibima gita 
ringnokmako choe re angengon, chirikamo belong pangsako nike 

Mireng mamatang Jorengna aganaha, “Haiwa bolongde namen silbea, 
sol na rokna nangjawawai mama.” 

“Silbebejok silade da-nang! Indakoba nang mani Dombe gitade 
ongkuja anggri” rasong dake Joreng gritangna aganchakaha. Mamasa 
golpo ka roroe ringko adita choangani ja manon, ragong bolbijakni 
gitchak rimit dake nitobeako nikate, “Haiwa bol bijakde namen nina 
nitobejok, kadangpiljok” ine Mireng mamatangna mesokataha. “Aiao! 
anggri, iaba nang manini daknanga nitoakode sokkuja. Maiko agangen 
anggri!” Joreng intaiaha. 

Ringnokmako choangtaion uamang Bamon wariona sokeaha. 
Bamon wariona sokeon chiriking gimik doka mi biteni mintingtang- 
mitingko nikataha. Tape nio chisusu, chae nio tosusu, grikjang tapojang 
dakako, kadedama rengsi sika gita nange dongengako nikate Mireng 
jaksi ote mesokate mamatangna aganaha, “Haiwa do ka mi bitede 
silsilbebejokai!” Unon Joreng-ba gritangna aganchaktaiaha, “A ani 
abigilo, chini chigilboo nangenggipa biteba, balenggipa bibalba nang 
manini nitoa daknangakode sokjawa. Jaksi kute rikingo tangka miksil 
sijpila, kni rikge rikgeo sona bibal balpila!” 

Dombe-ni nitoa daknangako segipa Joreng-ni indake de mittele 
aganako Bamon wario donggipa bugarik pante knarikaha ina. Unon 
bugarik pante gisiktango aiao inmane, badita mancha uni jikgipara 
silbebea nambebea nina nangchongmotgen ine ka a doke bika chime, 
sandie niechina gita antangni sipairangko watatna miksongaha. 

6ombe-ko nie ra*echina bugarik sipairangko watata 

Jaksi ku te rikingo tangka miksil su ana, kni rikge rikgeo sona bibal 
balana, Dombe Rani-ni silade namade. Uni gimin, iaranga ongbebeama, 
tol e rasong dakasama; J?ano dongenga, bano cha enga, re ange 
sandiebo ine bugarik pante matpuko, pusilko, ki singko, a ringgako aro 
sangkniko Aruak Pattal Na gilma Jenggal-ona watattokaha. 

Bugarik pante an tangni sipairangko watalengon, “Na simang 
tale nibajaode, name aganena rnaivjaode bet doka bilsni dokgen, budu 
kaa dingsni kagen” ine mikrakataniko on ataha. Unon uarang a ning 
mitapchi'gni, chining druchigniko napangjokbitangjok ina. Gamegajing 
abri pattalona soke nigamaton, jaleng rikjario, srek bando gatao Dombe 
Rani-ni asonge roengako nikataha ina. 

“Aiao! uan Dombe Rani. Sona rongsa gita, so re kapsa gita; 
ku-chil mandal bibalan bibal, wagam kitma bitchilan bitchil!” Dombe- 
ni kni wa-rong rame roako nikatbebejokna da-nang. Indake uarang 
re-angpile an-tangtangni nikangako bugarik pantena aganetokjok. 

“Aiao! Dombe Rani-de bimang daknangmanchaa, mikkang 
nitobebea; ku-chil mandal bibalan bibal, wagam kitma bitchilan bitchil. 
Tona tosokja, agano amsokja bebe da-nang! An-tang mancha nikode 
mai ong-gen na-ade; cha-na rona sikjawa, tuna bamna man-jawa 
chong-mot!” watatako man-gipa sipairang sokangpile bugarik pantena 
aganetokaha. “Am-beng nalsa naltik, Matchi gando palwak, Darengja 
dimdimja; a-kama a-bimachi re-ange nioba indake daknanga nitoakode 
nikjawa nijawa” uarang agandapkuaha. Unon Bugarik pante, mai 
cholchi Dombe Rani-ko grongna man-gen gisiktango chanchijok 
niamjok. Indake ua Dombe Rani-ni bimingko minge, montol bringipa 
jaksanko dokatna miksongaha. 

Bugarik pante jaksan dokata 

Beanbebe, bugarik pante a-kama a-bimachi Me-gam Dokapa Dikii 
Me-apa-ona re-ange, uni miksonganiko talate, jaksein dokchina aganaha. 
Unon Me-gam Dokapa Dikii Me-apa, “Dombe-na inode changket- 
kambo, jawana inode grokgalbo namsangjabo” ine minge chenge 
kamalsni dokjokna, turisni mom-jokna. Sona rujimjimana, tangka 
goripripana, doka bipantu nikjana, binga biritchu najana da-nang. 

Bugarik pante an-tangko mandeni bimango done, Aruak Pattal 
Na-gilma Jenggal-ona jola gisimko kee, ripok jaksan sisako sike, pale- 
sim e nina ine re-baengmitingo tiktak somoion Dombe-mangni 
nokbalimon nomil jinma mi su-tokengachim ina. Bugarik pante nomil 
jinmani kimko kimko bikbo bikbo mi su-dbna re-ange ripok sisa 
jaksanko pale bote nioara uano donggipa me-chikrang pilakan gane 
teke nitokaha. Indiba ua jaksan pilak me-chikrangni jakrangonin 
grokgalaiachim. 

Dombe Rani jaksanko ra-e gane nion unade tiktak namsange 
ma-ketkamjok changketkamjok ina. Dombe jaksanko okpilna man-jac, 
“Ganesa roachim, tekesa niachim; da-oara okpilnaba man-jajok, 
changketkamjok. Ra-rikpana inoba tangka sona dongpaja, ranga gore 
nikpaja, maikon dakpilgnok!” inaha. Unon bugarik panteba, “Dongjaode 

maiko dakgen da*nang. Kusi ong na gita, gisik ra*na gita gane rorikai- 
boda!” ine agan-kal aka dake donangaijok ina. 

Da nang, Dombe Rani-ni bimang silako, mikkang daknangako 
nikarin bugarik panteba ka oksi cha mittape gisiktango ka sanapjok, 
mikchaangjok ina. Indake Dombe Rani-ko namen u iangjok ma siang- 
jokna bugarik pantede! 

Knasoe kattako, a gilsako jangako, 

A ni kitikbriona uni bimang silako; 

Nikna sike gisiko, da nang Buga panteba, 

Dokatjokna jaksanko. Muni Silginchiko bhnenba. 

Kama! sni dokana, turisni mom' ana, 

Doka maga nikjana, biritchuba dongjana, 

'Jawa nomil inode grokgalbo, 

Dombe Rani inode changketkambo! ’ 

Nokbalimo nojinma miko su tokengana, 

'Na mang nangnikpaode, jaksan pale roenga ' 

Gipin nomil ganode da nang grokgalaia, 

Dombe Rani inode rang san changketkamaia. 

U’ljokna Bugade, ian Dombe Ranide, 

Mikkang janiangjokna jako chinko donjokna; 

Ka dongaijok da ode angnin ka saan Ranide, 

Ong gramaigen darangba, una ka saanide. 

Bugarik pante Dombe Rani-ko sekanga 

Bugarik pante jaksan pate donangaonin Dombe-ko mai cholchi mangen 
ine kakimchae, Aruak Fatal Nagilma Jenggal-ona rebae, chinalsachi 
chisam su chilgrip tropdamo a ako kite chigil ting e, basako Dombe 
Rani chi ko na re bagen ine mikgil cham e ja chimite time dongenga- 
chim ina. 

Ua salrangni gisep chachaon Sangreng mitde depante Joreng 
aro namchiktang Dombe Rani-ko grongna re bajok sokbajok. Dombe 
Rani mamatangna jantisni sikgipa, pongmasni we gipa dikka gorako 
sim china chekchina gita segipa Joreng-ko ge etaha. Indake Joreng 
jantisni sikgipa pongmasni wegipa dikkakocheke sim-e on*ahaon 'anga 

I ingipa mande dakgipa’ pilakan ringtok cha tokoa Sangreng mitde baksa 
ringrini cha rimgiparangde be rimrimaijok, salrimrimaijok ina. 
Indimangba Sangreng mitdede chu okkakujaenba, chigri walgri dake, 
dikkako ‘krongkrong’ ine saksantangtang we e cheke ringkuengachim 
ina. Indakmiting chachao Dombe-de chon gijako mijareng ramakosa 
jumang nike anpil ketchi dakbeengachim. Dikka krongkronggamana 
ua mikrakbaon jajumangchi jadinenggipa bonchongdikaijok. Tusiaoni 
mikrakbae, sawasa wal gri chigri saksan ringkuenga cha kuenga ine 
Dombe sing ataha. “Anga nang mamasa, chude nangkuengachim, 
chigittangsa dongjajok” ine mamatang aganchakataha. Unon do oba 
gisikjok, walba sengbajok ina. Indake Sangreng mitdeba songtangchi 
reangpilaha. 

Mamatang Sangreng mitdeni re angpilani ja mano, segipa 
Dareng antichi re angna am engani gimin, Dombe Rani pringwaini 
chakateming miksu jaksue cha a ringaniko tari-sachie on aha. Joreng 
cha man ringmanon Dombe aro bi sarangko noko donange Dareng 
antichi re angaha. 

Segipani re angani ja mano Dombe Rani-de una jajumangchi 
jumang siakojadorengchijadinakogualenba chi kona ine Aruak Pattal- 
chi re angaha, Uano Dombe aruak te bilgong boini ja dilo jaksamsa 
rim e, jaksamsachi chibasingo chi ko engachim. Indake chi ko mitingosa 
bugarik pante chining gita joljol rebae uko jakgitoko ket rime salangaha 
ine agana. Unomiting chacha Dombe Rani-ni skanggipa demechik 
Bimo Rani nogipako ba e, ma gipani chi ko ako nigame roengachim. 
Chijatchiona tang anga gita dake, chiningchi ma gipani napangako 
nikrikon ua, ‘Aia! amade, Aia! amakodenikjajok!’ ine nogipachongipako 
gipake grape dongaijok ina. 

Joreng jikgipa Dombe-ko sandia 

Joreng antichini rebapilon jikgipako nikejae “Nangmara bachi reanga 
nono?” ine demechik Bimo Rani-o sing eaha. Bimo Rani nogipako 
gipake, de toma gnang grapjoljole, “Amade Aruak Pattal-ona re ange 
chi ko-mitingo chi jatchichi tangange chiningchi napangaonin nabatai- 
jajok, rebapiljajok” inesan aganna manaiaha. Uko knaon Joreng kaa 
wange, bika doke, “Ani matcha chikjokma, chini buga rajokma; bano 
nape dongsogen, bano bite chaksogen; amima dipbikkning, chinima 

bikbo bikbo dakgijade donjawa, watjawa” ineming salaramchi mikkange 
sandiange nioa mikchigni ong-gipa, mikking gipok changgipok, ki-me 
saiganggugipa miksugijasa matchok grong pekdokko chike, cha e 
rosoengachim ina. Uko nike Joreng, “Na an bebejok! Dakbebeengjok 
naade!” ine matchako rangsan gitoko jaksamsa, kangkareo jaksamsa 
rim e de chengchrae, “Na songanma angni jikgipako kimitgipa, 
chigalgipa?” ine sing-jokna. Uchi miksugijaba aganchakjok ina, “Ongja 
chingni dolde; dorokmao moroko melamanjok chanchimanjok chingade. 
Haida, jawadrangsa dakengnaba gnang.” 

Unon Joreng matchako gobrangate, indakode chini bugaan 
ra-chongmotjok salchongmotjok ine chanchie, duk aro ka-onanga brine 
noktangona rebapilaha. Asel gamu sokani gimin songo nokode salnime 
walmikraktoke matchu chalang damrako, grong wadare ki-me saoreko 
den e bon atjok cham atjokna da-nang. 

Indake Joreng aro Bimo Rani paningsa debraoni bi-sakode chi 
kane, mi du e aldujok mittangjokna ina. 

Bugarik panteko bobil dinga 

Joreng je a sel ong oba bugarik panteko ma kimae chong tasiesa dongen 
ine ka onangbee, an-tangni mil-am miksni ong gipako salsni walsni 
chubitchi rue wilaha ina. 

Demechik Bimo Rani pagipana indine aganaha, “Nono 
grapahaode ama sok kanna re baaigen. Unon na a buga baksa 
dakgrikbo. Jensalo ama nonona sok kangen unon anga ‘hai ra doat, 
hai ra doat’ ine agangen.” Indine agane Bimo Rani nogipa bi-sako 
jako ra e Aruak Pattal-ona re angaha. Unon Joreng kasi mittino an-tang 
mil amko ra e timsoe dongengachim ina. 

Degipani grapako knae, sok kanna nanggnok ine Dombe 
bugarikna aganaha. Bi-sana sok kanchina gita bugarik Aruak Pattal- 
ona Dombe-ko ra onbaaha. Be en tong sakosan a gaona nadoatna 
on'engon Dombe degipana sok name kanna man-jaengachim; maina 
Dombe-ni ja a samsakode chiningchin buga rim rike dongengachim 
ina. Uni gimin, Bimo Rani ma gipako ra doatchina ine, ‘hai ra-doat, 
hai ra doat’ ine aganataha. Unon bugarik skotangko tong sa nadoate, 
Dombe-ni sok kanmitingkonitime dongengachim. Indakmitingchachao 

Joreng kast mittinoni rang-san chadrape uni ra-bitgipa milamchi bugako 
den-ataha. Indiba uni den-ata apnange man-jaha; rong-pattalo 
den-kingkangmane mil-am ku-chotsa bugani penagengo on tisa 
nangrikaijok ina. Buga rang-san Dombe-ko watangaha. Joreng 
jikgipako rang-san chagipake noktangona rime ra-angpilaha. 

Joreng-ni den-ata penagengo nangani giminsa bugani, aringgani, 
pusilni natengo da-alona kingking de-epe dongkuenga ine agana. Uni 
giminsa manderang ‘Buga Mikdep’ ine aganronga. 

Dombe Rani-ko man*pila 

Jorengjikgipa Dombe Rani-ko man-pile kusi ong-beaha. Uamangjikma 
Jikse songo noko apsan ropiljok dongpiljok. Indiba ja-manja-wilo maiba 
a-sel ong-genma ine Joreng gisiko chanchie, kena gnangsa 
dongengachim ina. 

Uni ja-mano Renegre songo donggipa mamatang Dichang 
Bodorka re-bae uamangna indake aganaha, “Nasong ia apsan biapon 
songdong a-chakuode, haida chengo gita mini gita, chio chikimitna 
songko songgimanasa jumang sitainaba, jadoreng pil-tainaba gnang. 
Uni gimin, gipin biapko a-dok chigako nokap ki-gongna sandibojok 
bi-ambojok.” 

Indake ong-engon, bugarik pante Joreng-ko ka-onangbee, ‘Bani 
a-ningo chaksogen, bani chigao rosogen; a-ning mitap chi-gni, chining 
dm chi-gni konge biteja-san ja-wile nigen, watchongmotjawa’ ine walsa 
changgija salsa dongija jumang sitaijokna, jadorengchi Jadintaiana. 
Unasa Dichang Bodorka-ni agana gitan ong-taibebegcn ine chanchie, 
do-reng bilsokgijachi, mikron niksokgijachi katgnok re-gnok ine jikma 
jikse ku-mongaha. 

Eman Baljam-ona song kata 

Amak Pattal Na-gilma Jenggal-oni songko watna nokko galna ine 
re-chakatna skang, bano dongachim uko ja-manja-wilo u-ipiljawa ine, 
sakkina gita Gamegajing a-briko paksa cho-wake, bi-jak sroma gita 
a-ako chong-prote donangaha ina. Ua chong-prote donanggipakon 
da-alona kingking A-misrom ine aganenga. 

Indake uamang Amak Te-bilgong Na-gilma Jenggal songoni. 

ATtiisrom gita, Kakija chibimako batsote, gongma re-ruma, troptna 
jil-jilma gita, KilbolmaNonagi, A’sak Durangre gita, wala walsni sala 
salsni re'ange katange, Miminram a-brini ja-pao, Eman Baljam a'kingni 
jatchio, diltubegipa buring a-juai, bolkusimang chagipa, wama kongsi 
nanggipa, mongma-matcha dongram biapo, dal-begipa bol prapma 
sanimao madane gokgoke donggnok chakgnok ine, jangke tek kolatchi 
tekdoe, prapma sanimani kosako nok rikaha ina. Ukon ‘nokborang’ 
ine agana. Indake uamang jikma jikse bi sa de sa pilakkon rimdo- 
saldoeming unon rodil chadiljok. 

Unon Joreng, “Ani prem jimjemba, chini buga, ani matchaba 
re bae nibo, dake nibo” ine ra bie-ra tinge adita ja rang rodiljok 
dongdiljok ina. Indiba bilsi kari sokgijan, sala wala bon gijan “Roso 
ano tamaba, mikkang sona gindeba; bano donge jokgni, bachi adok 
katgni!” ine Dombe-na jumang sitaijokna,Jadorengchi jadintaijokna 
da-nang. Indaken Dombe-de tuo mikglong, roo to troa dake, grap- 
skime, katong moe dongengachimna da-nang! 

Jajumang siako, jadorengchi jadinako chakna amjae Dombe 
grape segipana aganaha, “Walsa watchanggija, salsa bon-changgija 
bugade angko rimtaina jasienga, sekangna jadinenga; angade 
jokchongmotjawa. Uni gimin, angko jeba dakchina, naade nonomangko 
rime gipin biap a-damo dongdilbo rodilbojok, ong-jaode an-chingde 
ma-kimaaignok chong-tasiaignok.” Uchi Joreng-ba inskaaiana da-nang, 
“Darangchiba jitjawa, gipinchiba katjawa. Da-omancha re-bataie 
dakbebea ong-ode, a-nima ginde cha-pile, chigilbo chima tippile dakgrik 
dinggrike niaigen; nang-ko bano donanggen, nang-ko bano taptugen.” 

Bugarik pante Dombe-ko sandianga 

Beanbebe, bugarik pante a-ning mitapchi-gni, chining druchi-gni 
napange sandiangjok, nigamangjok ina. Unon KilbolmaNonagi songo 
naponge nigame niaton Dombe Rani-ni borangko nikatkujachim. 
Unonisa a-ni-a-gilmako, chini kilborako bite konge am-angkue, A-sak 
Durangre-o napongtaie nigamtaion Dombe Rani-ni nokborango asonge 
kni chitmitingo uni gangipajaksanni wilwal til-tal ching-chetako nikataha 
ina. Unon wala walsni sala salsni ong-jokna. 

Unon bugarik pante ‘bano nape chaksogen, baona kate dong- 

sogen’ ine ka ko doke ka-kimchae, a-nimako napangtaijok, chinimako 
bitangtaijok ina. 

Indake bugarik Eman Baljam-o Dombe-mangni ma-chakgipa 
ma-dangipa prapma sanimaona sokangon waimako waate, ditemako 
dilate, walsni salsni kongjok tinjok ine agana. Unon prampa sanimaba 
salsa batbat mobatbat, walsa batbat jikjekbat dakbaroroaha. 

Dombe Rani segipana agantaiaha ina, “Namchongmotjawa, 
an-chingni ma-dangipa gokgokgipa prapmakode tinengjok pikengjok! 
Gimaode anga saksan gimaaignok, anga saksan chon-aignok; 
nonomangkogipin biapchi katdilangbojok, re-dilangbojok.” Unon segipa 
intaiaha, “Ma-kimaoba chong-tasioba nang-ko wate katjawa, anga 
saksan tangjawa!” Indake agane ua an-tangni matbegipa mil-amko 
jakkepe jang-ke tekchibongaona ong-onbae, ka-onange bika doke 
nichakedongengachim ina. 

Unon a-nima bikbo bikbo, chinima jiljo jiljo dakbae wal-nima 
andaljokna,salnimakimitjoknada-nang! Rapruangjok! Indake Joreng 
aro Dombe Rani nokgimikkon prap sanima gnang a-ningchi 
naptomdilangjok ina. Ua biapo dal-begipa prap sanima boini pal wari 
damsa pil-skaaha. Ua biapkon da-alona kingkingba DOMBE WARI 
ine mingsing minggamenga. 

Dombe Wari 

Dombe Wari Meminram a-brini ja-reko, Eman Baljam a kingo donga. 
Uan Reserved Forest-ni ning-o ga-aka. A-chikrangni aganritingbaani 
gita, ua biap chachaon Joreng prap bolmao nokborang rike Dombe 
Rani aro dedrangko dongdilachim. Ua biapko prap bolma gnang bugarik 
raprue a-ningni naptomatahaon uni biapo wari pil-skaaha ine agana. 
Ua wari da-ona kingkingba dongkuenga aro jekon Dombe Wari ine 
A-chik a-song gimikchin mingsinga. Dombe Wari gipin chibimarangni 
wari gita dakgija rapruani chin gitan dawilik dake donga. Warini rikam 
paksachipak a-ging chua aro paksachi a-kengpak dake onbata. 
Onbatgipa biapchipak chi jokangade ong-ja, indiba chimik ong-jima 
gita warioni chi ong-jime donga. Chu-kalgipa chirikam gimikon 
dal-dalgipa bolrang gnang aro uarango budurang wegriptoka. Indiba 
wario boini aro buduni bijakrang ga-ake dongako nikrongja. Indaken 
Dombe Wari pangnan rongtaie donga. 

